erhwenkuo/poetry-chinese-zhtw huggingface dataset:
齊天樂
作者：吳文英（宋）

麴塵猶沁傷心水，歌蟬暗驚春換。露藻清啼，煙蘿澹碧，先結湖山秋怨。波簾翠卷。嘆霞薄輕綃，泛人重見。傍柳追涼，暫疏懷袖負紈扇。南花清鬥素靨，畫船應不載，坡靜詩卷。泛酒芳筒，題名蠹壁，重集湘鴻江燕。平蕪未翦。怕一夕西風，鏡心紅變。望極愁生，暮天菱唱遠。
齊天樂
作者：吳文英（宋）

煙波桃葉西陵路，十年斷魂潮尾。古柳重攀，輕鷗聚別，陳跡危亭獨倚。涼颸乍起。渺煙磧飛帆，暮山橫翠。但有江花，共臨秋鏡照憔悴。華堂燭暗送客，眼波回盼處，芳豔流水。素骨凝冰，柔蔥蘸雪，猶憶分瓜深意。清尊未洗。夢不溼行雲，漫沾殘淚。可惜秋宵，亂蛩疏雨裡。
齊天樂
作者：吳文英（宋）

玉皇重賜瑤池宴，瓊筵第二十四。永珍澄秋，群裾曳玉，清澈冰壺人世。鰲峰對起。許分得鈞天，鳳絲龍吹。翠羽飛來，舞鸞曾賦曼桃字。鶴胎曾夢電繞，桂根看驟長，玉幹金蕊。少海波新，芳茅露滴，涼入堂階彩戲。香霖乍洗。擁蓮媛三千，羽裳風佩。聖姥朝元，煉顏銀漢水。
齊天樂
作者：吳文英（宋）

餘香才潤鸞綃汗，秋風夜來先起。霧鎖林深，藍浮野闊，一笛漁蓑鷗外。紅塵萬里。就中決銀河，冷涵空翠。岸觜沙平，水楊陰下晚初艤。桃溪人住最久，浪吟誰得到，蘭蕙疏綺。硯色寒雲，籤聲亂葉，蘄竹紗紋如水。笙歌醉裡。步明月丁東，靜傳環佩。更展芳塘，種花招燕子。
丹鳳吟
作者：吳文英（宋）

麗景長安人海，避影繁華，結廬深寂。燈窗雪戶，光映夜寒東壁。心凋鬢改，鏤冰刻水，縹簡離離，風籤索索。怕遣花蟲蠹粉，自採秋芸燻架，香泛纖碧。更上新梯窈窕，暮山澹著城外色。舊雨江湖遠，問桐陰門巷，燕曾相識。吟壺天小，不覺翠蓬雲隔。桂斧月宮三萬手，計元和通籍。軟紅滿路，誰聘幽素客。
掃花遊・掃地遊
作者：吳文英（宋）

冷空澹碧，帶翳柳輕雲，護花深霧。豔晨易午。正笙簫競渡，綺羅爭路。驟捲風埃，半掩長蛾翠嫵。散紅縷。漸紅溼杏泥，愁燕無語。乘蓋爭避處。就解佩旗亭，故人相遇。恨春太妒。濺行裙更惜，鳳鉤塵汙。酹入梅根，萬點啼痕暗樹。峭寒暮。更蕭蕭、隴頭人去。
掃花遊・掃地遊
作者：吳文英（宋）

水雲共色，漸斷岸飛花，雨聲初峭。步帷素嫋。想玉人誤惜，章臺春老。岫斂愁蛾，半洗鉛華未曉。艤輕棹。似山陰夜晴，乘興初到。心事春縹緲。記遍地梨花，弄月斜照。舊時鬥草。恨凌波路鑰，小庭深窈。凍澀瓊簫，漸入東風郢調。暖回早。醉西園、亂紅休掃。
掃花遊・掃地遊
作者：吳文英（宋）

草生夢碧，正燕子簾幃，影遲春午。倦茶薦乳。看風籤亂葉，老沙昏雨。古簡蟫篇，種得雲根療蠹。最清楚。帶明月自鋤，花外幽圃。醒眼看醉舞。到應事無心，與閒同趣。小山有語。恨逋仙佔卻，暗香吟賦。暖通書床，帶草春搖翠露。未歸去。正長安、軟紅如霧。
掃花遊・掃地遊
作者：吳文英（宋）

水園沁碧，驟夜雨飄紅，竟空林島。豔春過了。有塵香墜鈿，尚遺芳草。步繞新陰，漸覺交枝徑小。醉深窈。愛綠葉翠圓，勝看花好。芳架雪未掃。怪翠被佳人，困迷清曉。柳絲系棹。問閶門自古，送春多少。倦蝶慵飛，故撲簪花破帽。酹殘照。掩重城、暮鐘不到。
掃花遊・掃地遊
作者：吳文英（宋）

暖波印日，倒秀影秦山，曉鬟梳洗。步帷豔綺。正樑園未雪，海棠猶睡。藉綠盛紅，怕委天香到地。畫船系。舞西湖暗黃，虹臥新霽。天夢春枕被。和鳳築東風，宴歌曲水。海宮對起。燦驪光乍溼，杏梁雲氣。夜色瑤臺，禁蠟初傳翡翠。喚春醉。問人間、幾番桃李。
應天長
作者：吳文英（宋）

麗花鬥靨，清麝濺塵，春聲遍滿芳陌。竟路障空雲幕，冰壺浸霞色。芙蓉鏡，詞賦客。競繡筆、醉嫌天窄。素娥下，小駐輕鑣，眼亂紅碧。前事頓非昔，故苑年光，渾與世相隔。向暮巷空人絕，殘燈耿塵壁。凌波恨，簾戶寂。聽怨寫、墮梅哀笛。佇立久，雨暗河橋，譙漏疏滴。
風流子
作者：吳文英（宋）

金谷已空塵。薰風轉、國色返春魂。半敧雪醉霜，舞低鸞翅，絳籠蜜炬，綠映龍盆。窈窕繡窗人睡起，臨砌脈無言。慵整墮鬟，怨時遲暮，可憐憔悴，啼雨黃昏。輕橈移花市，秋娘渡、飛浪濺溼行裙。二十四橋南北，羅薦香分。念碎劈芳心，縈思千縷，贈將幽素，偷翦重雲。終待鳳池歸去，催詠紅翻。
風流子
作者：吳文英（宋）

溫柔酣紫曲，揚州路、夢繞翠盤龍。似日長傍枕，墮妝偏髻，露濃如酒，微醉敧紅。自別楚嬌天正遠，傾國見吳宮。銀燭夜闌，暗聞香澤，翠陰秋寂，重返春風。芳期嗟輕誤，花君去、腸斷妾若為容。惆悵舞衣疊損，露綺千重。料繡窗曲理，紅牙拍碎，禁階敲遍，白玉盂空。猶記弄花相謔，十二闌東。
過秦樓
作者：吳文英（宋）

藻國悽迷，曲瀾澄映，怨入粉煙藍霧。香籠麝水，膩漲紅波，一鏡萬妝爭妒。湘女歸魂，佩環玉冷無聲，凝情誰訴。又江空月墮，凌波塵起，彩鴛愁舞。還暗憶、鈿合蘭橈，絲牽瓊腕，見的更憐心苦。玲瓏翠屋，輕薄冰綃，穩稱錦雲留住。生怕哀蟬，暗驚秋被紅衰，啼珠零露。能西風老盡，羞趁東風嫁與。
法曲獻仙音
作者：吳文英（宋）

風拍波驚，露零秋覺，斷綠衰紅江上。豔拂潮妝，澹凝冰靨，別翻翠池花浪。過數點斜陽雨，啼綃粉痕冷。宛相向。指汀洲、素雲飛過，清麝洗、玉井曉霞佩響。寸藕折長絲，笑何郎、心似春蕩。半掬微涼，聽嬌蟬、聲度菱唱。伴鴛鴦秋夢，酒醒月斜輕帳。
法曲獻仙音
作者：吳文英（宋）

落葉霞翻，敗窗風咽，暮色淒涼深院。瘦不關秋，淚緣輕別，情消鬢霜千點。悵翠冷搔頭燕，那能語恩怨。紫簫遠。記桃根、向隨春渡，愁未洗、鉛水又將恨染。粉縞澀離箱，忍重拈、燈夜裁翦。望極藍橋，彩雲飛、羅扇歌斷。料鶯籠玉鎖，夢裡隔花時見。
還京樂
作者：吳文英（宋）

宴蘭漵，促奏絲縈管裂飛繁響。似漢宮人去，夜深獨語，胡沙悽哽。對雁斜玫柱，瓊瓊弄月臨秋影。鳳吹遠，河漢去杳，天風飄冷。泛清商竟。轉銅壺敲漏，瑤床二八青娥，環佩再整。菱歌四碧無聲，變須臾、翠翳紅暝。嘆梨園、今調絕音希，愁深未醒。桂楫輕如翼，歸霞時點清鏡。
塞翁吟
作者：吳文英（宋）

草色新宮綬，還跨紫陌驕驄。好花是，晚開紅。冷菊最香濃。黃簾綠幕蕭蕭夢，燈外換幾秋風。敘往約，桂花宮。為別翦珍叢。雕櫳。行人去、秦腰褪玉，心事稱、吳妝暈濃。向春夜、閏情賦就，想初寄、上國書時，唱入眉峰。歸來共酒，窈窕紋窗，蓮卸新蓬。
塞翁吟
作者：吳文英（宋）

有約西湖去，移棹曉折芙蓉。算才是，稱心紅。染不盡薰風。千桃過眼春如夢，還認錦疊雲重。弄晚色，舊香中。旋撐入深叢。從容。情猶賦、冰車健筆，人未老、南屏翠峰。轉河影、浮槎信早，素妃叫、海月歸來，太液池東。紅衣卸了，結子成蓮，天勁秋濃。
丁香結
作者：吳文英（宋）

香嫋紅霏，影高銀燭，曾縱夜遊濃醉。正錦溫瓊膩。被燕踏、暖雪驚翻庭砌。馬嘶人散後，秋風換、故園夢裡。吳霜融曉，陡覺暗動偷春花意。還似。海霧冷仙山，喚覺環兒半睡。淺薄朱唇，嬌羞豔色，自傷時背。簾外寒掛澹月，向日鞦韆地。懷春情不斷，猶帶相思舊子。
六麼令
作者：吳文英（宋）

露蛩初響，機杼還催織。婺星為情慵懶，佇立明河側。不見津頭艇子，望絕南飛翼。雲梁千尺。塵緣一點，回首西風又陳跡。那知天上計拙，乞巧樓南北。瓜果幾度淒涼，寂寞羅池客。人事迴廊縹緲，誰見金釵擘。今夕何夕。杯殘月墮，但耿銀河漫天碧。
蕙蘭芳引
作者：吳文英（宋）

空翠染雲，楚山迥、故人南北。秀骨冷盈盈，清洗九秋澗綠。奉車舊畹，料未許、千金輕價。淺笑還不語，蔓草羅裙一幅。素女情多，阿真嬌重，喚起空谷。弄野色煙姿，宜掃怨蛾澹墨。光風入戶，媚香傾國。湘佩寒、幽夢小窗春足。
隔浦蓮近・隔浦蓮近拍
作者：吳文英（宋）

榴花依舊照眼。愁褪紅絲腕。夢繞煙江路，汀菰綠薰風晚。年少驚送遠。吳蠶老、恨緒縈抽繭。旅情懶。扁舟系處，青帘濁酒須換。一番重午，旋買香蒲浮盞。新月湖光蕩素練。人散。紅衣香在南岸。
垂絲釣近・垂絲釣
作者：吳文英（宋）

聽風聽雨，春殘花落門掩。乍倚玉闌，旋翦夭豔。攜醉靨。放溯溪遊纜。波光撼。映燭花黯澹。碎霞澄水，吳宮初試菱鑑。舊情頓減。孤負深杯灩。衣露天香染。通夜飲。問漏移幾點。
荔枝香近・荔枝香
作者：吳文英（宋）

錦帶吳鉤，徵思橫雁水。夜吟敲落霜紅，船傍楓橋系。相思不管年華，喚酒吳娃市。因話、駐馬新堤步秋綺。淮楚尾。暮雲送、人千里。細雨南樓，香密錦溫曾醉。花谷依然，秀靨偷春小桃李。為語夢窗憔悴。
荔枝香近・荔枝香
作者：吳文英（宋）

睡輕時聞，晚鵲噪庭樹。又說今夕天津，西畔重歡遇。蛛絲暗鎖紅樓，燕子穿簾處。天上、未比人間更情苦。秋鬢改，妒月姊、長眉嫵。過雨西風，數葉井梧愁舞。夢入藍橋，幾點疏星映朱戶。淚溼沙邊凝佇。
西河
作者：吳文英（宋）

春乍霽。清漣畫舫融洩。螺雲萬疊暗凝愁，黛蛾照水。漫將西子比西湖，溪邊人更多麗。步危徑、攀豔蕊。掬霞到手紅碎。青蛇細折小回廊，去天半咫。畫闌日暮起東風，棋聲吹下人世。海棠藉雨半繡地。正殘寒、初御羅綺。除酒銷春何計。向沙頭更續，殘陽一醉。雙玉杯和流花洗。
浪淘沙慢
作者：吳文英（宋）

夢仙到、吹笙路杳，度巘雲滑。溪谷冰綃未裂。金鋪晝鎖乍掣。見竹靜、梅深春海闊。有新燕、簾底低說。念漢履無聲跨鯨遠，年年謝橋月。曲折。折畫闌盡日憑熱。半蜃起玲瓏樓閣畔，縹緲鴻去絕。飛絮揚東風，天外歌闋。睡紅醉纈。還是催、寒食看花時節。花下蒼苔盛羅襪。銀燭短、漏壺易竭。料池柳、不攀春送別。倩玉兔、別搗秋香，更醉蹋、千山冷翠飛晴雪。
西平樂慢・西平樂
作者：吳文英（宋）

岸壓郵亭，路敧華表，堤樹舊色依依。紅索新晴，翠陰寒食，天涯倦客重歸。嘆廢綠平煙帶苑，幽渚塵香蕩晚，當時燕子，無言對立斜暉。追念吟風賞月，十載事，夢惹綠楊絲。畫船為市，夭妝豔水，日落雲沈，人換春移。誰更與、苔根洗石，菊井招魂，漫省連車載酒，立馬臨花，猶認薦紅傍路枝。歌斷宴闌，榮華露草，冷落山丘，到此徘徊，細雨西城，羊曇醉後花飛。
瑞龍吟
作者：吳文英（宋）

墮虹際。層觀翠冷玲瓏，五雲飛起。玉虯縈結城根，澹煙半野，斜陽半市。瞰危睇。門巷去來車馬，夢遊宮蟻。秦鬟古色凝愁，鏡中暗換，明眸皓齒。東海青桑生處，勁風吹淺，瀛洲清泚。山影泛出瓊壺，碧樹人世。槍芽焙綠，曾試雲根味。巖流濺、涎香慣攪，嬌龍春睡。露草啼清淚。酒香斷到，文丘廢隧。今古秋聲裡。情漫黯、寒鴉孤村流水。半空畫角，落梅花地。
瑞龍吟
作者：吳文英（宋）

黯分袖。腸斷去水流萍，住船系柳。吳宮嬌月嬈花，醉題恨倚，蠻江豆蔻。吐春繡。筆底麗情多少，眼波眉岫。新園鎖卻愁陰，露黃漫委，寒香半畝。還背垂虹秋去，四橋煙雨，一宵歌酒。猶憶翠微攜壺，烏帽風驟。西湖到日，重見梅鈿皺。誰家聽、琵琶未了，朝驄嘶漏。印剖黃金籀。待來共憑，齊雲話舊。莫唱朱櫻口。生怕遣、樓前行雲知後。淚鴻怨角，空教人瘦。
瑞龍吟
作者：吳文英（宋）

大溪面。遙望繡羽衝煙，錦稜飛練。桃花三十六陂，鮫宮睡起，嬌雷乍轉。去如箭。催趁戲旗遊鼓，素瀾雪濺。東風冷溼蛟腥，澹陰送晝，輕霏弄晚。洲上青苹生處，鬥春不管，懷沙人遠。殘日半開一川，花影零亂。山屏醉纈，連棹東西岸。闌干倒、千紅妝靨，鉛香不斷。傍暝疏簾卷。翠漣皺淨，笙歌未散。簪柳門歸懶。猶自有、玉龍黃昏吹怨。重雲暗閣，春霖一片。
大
作者：吳文英（宋）

峭石帆收，歸期差，林沼年銷紅碧。漁蓑樵笠畔，買佳鄰翻蓋，浣花新宅。地鑿桃陰，天澄藻鏡，聊與漁郎分席。滄波耕不碎，似藍田初種，翠煙生璧。料情屬新蓮，夢驚春草，斷橋相識。平生江海客。秀懷抱、雲錦當秋織。任歲晚、陶籬菊暗，逋冢梅荒，總輸玉井嘗甘液。忍棄紅香葉。集楚裳、西風催著。正明月、秋無極。歸隱何處，門外垂楊天窄。放船五湖夜色。
解蹀躞
作者：吳文英（宋）

醉雲又兼醒雨，楚夢時來往。倦蜂剛著梨花、惹遊蕩。還作一段相思，冷波葉舞愁紅，送人雙槳。暗凝想。情共天涯秋黯，朱橋鎖深巷。會稀投得輕分、頓惆悵。此去幽曲誰來，可憐殘照西風，半妝樓上。
江神子・江城子
作者：吳文英（宋）

天街如水翠塵空。建章宮。月明中。人未歸來，玉樹起秋風。寶慄萬釘花露重，催賜帶，過垂虹。夜涼瀋水繡簾櫳。酒香濃。霧濛濛。釵列吳娃，騕嫋帶金蟲。三十六宮蟾觀冷，留不住，佩丁東。
江神子・江城子
作者：吳文英（宋）

西風來晚桂開遲。月宮移。到東籬。簌簌驚塵，吹下半冰規。擬喚阿嬌來小隱，金屋低，亂香飛。重陽還是隔年期。蝶相思。客情知。吳水吳煙，愁裡更多詩。一夜看承應未別，秋好處，雁來時。
江神子・江城子
作者：吳文英（宋）

西風一葉送行舟。淺遲留。艤汀洲。新浴紅衣，綠水帶香流。應是離宮城外晚，人佇立，小簾鉤。新歸重省別來愁。黛眉頭。半痕秋。天上人間，斜月繡針樓。湘浪莫迷花蝶夢，江上約，負輕鷗。
沁園春
作者：吳文英（宋）

澄碧西湖，軟紅南陌，銀河地穿。見華星影裡，仙棋局靜，清風行處，瑞玉圭寒。斜谷山深，望春樓遠，無此崢嶸小渭川。一泓地，解新波不涸，獨障狂瀾。老蘇而後坡仙。繼菊井嘉名相與傳。試摩挲勁石，無令角折，丁寧明月，莫涴規圓。漫結鷗盟，那知魚樂，心止中流別有天。無塵夜，聽吾伊正在，秋水闌干。
江神子・江城子
作者：吳文英（宋）

情如之何，暮塗為客，忍堪送君。便江湖天遠，中宵同月，關河秋近，何日清塵。玉塵生風，貂裘明雪，幕府英雄今幾人。行須早，料剛腸肯殢，淚眼離顰。平生秀句清尊。到帳東風開自有神。聽夜鳴黃鶴，樓高百尺，朝馳白馬，筆掃千軍。賈傅才高，岳家軍在，好勒燕然石上文。松江上，念故人老矣，甘臥閒雲。
珍珠簾・真珠簾
作者：吳文英（宋）

蜜沈燼暖萸煙嫋。層簾卷、佇立行人官道。麟帶壓愁香，聽舞簫雲渺。恨縷情絲春絮遠，悵夢隔、銀屏難到。寒峭。有東風嫩柳，學得腰小。還近綠水清明，嘆孤身如燕，將花平繞。細雨溼黃昏，半醉歸懷抱。蠹損歌紈人去久，漫淚沾、香蘭如笑。書杳。念客枕幽單，看看春老。
風入松
作者：吳文英（宋）

春風吳柳幾番黃。歡事小蠻窗。梅花正結雙頭夢，被玉龍、吹散幽香。昨夜燈前歌黛，今朝陌上啼妝。最憐無侶伴雛鶯。桃葉已春江。曲屏先暖鴛衾慣，夜寒深、都是思量。莫道藍橋路遠，行雲只隔幽坊。
風入松
作者：吳文英（宋）

聽風聽雨過清明。愁草瘞花銘。樓前綠暗分攜路，一絲柳、一寸柔情。料峭春寒中酒，交加曉夢啼鶯。西園日日掃林亭。依舊賞新晴。黃蜂頻撲鞦韆索，有當時、纖手香凝。惆悵雙鴛不到，幽階一夜苔生。
風入松
作者：吳文英（宋）

蘭舟高蕩漲波涼。愁被矮橋妨。暮煙疏雨西園路，誤秋娘、淺約宮黃。還泊郵亭喚酒，舊曾送客斜陽。蟬聲空曳別枝長。似曲不成商。御羅屏底翻歌扇，憶西湖、臨水開窗。和醉重尋幽夢，殘衾已斷薰香。
風入松
作者：吳文英（宋）

一番疏雨洗芙蓉。玉冷佩丁東。轆轤聽帶秋聲轉，早涼生、傍井梧桐。歡宴良宵好月，佳人修竹清風。臨池飛閣乍青紅。移酒小垂虹。貞元供奉梨園曲，稱十香、深蘸瓊鍾。醉夢孤雲曉色，笙歌一派秋空。
風入松
作者：吳文英（宋）

畫船簾密不藏香。飛作楚雲狂。傍懷半卷金爐燼，怕暖銷、春日朝陽。清馥晴燻殘醉，斷煙無限思量。憑闌心事隔垂楊。樓燕鎖幽妝。梅花偏惱多情月，慰溪橋、流水昏黃。哀曲霜鴻悽斷，夢魂寒蝶幽揚。
鶯啼序
作者：吳文英（宋）

天吳駕雲閬海，凝春空燦綺。倒銀海、蘸影西城，四碧天鏡無際。彩翼曳、扶搖宛轉，雩龍降尾交新霽。近玉虛高處，天風笑語吹墜。清濯緇塵，快展曠眼，傍危闌醉倚。面屏障、一一鶯花，薛蘿浮動金翠。慣朝昏、晴光雨色，燕泥動、紅香流水。步新梯，藐視年華，頓非塵世。麟翁袞舄，領客登臨，座有誦魚美。翁笑起、離席而語，敢詫京兆，以役為功，落成奇事。明良慶會，賡歌熙載，隆都觀國多閒暇，遣丹青、雅飾繁華地。平瞻太極，天街潤納璇題，露床夜沈秋緯。清風觀闕，麗日罘罳，正午長漏遲。為洗盡、脂痕茸唾，淨捲曲塵，永晝低垂，繡簾十二。高軒駟馬，峨冠鳴佩，班回花底修禊飲，御爐香、分惹朝衣袂。碧桃數點飛花，湧出宮溝，溯春萬里。
鶯啼序
作者：吳文英（宋）

殘寒正欺病酒，掩沈香繡戶。燕來晚、飛入西城，似說春事遲暮。畫船載、清明過卻，晴煙冉冉吳宮樹。念羈情遊蕩，隨風化為輕絮。十載西湖，傍柳繫馬，趁嬌塵軟霧。溯紅漸、招入仙溪，錦兒偷寄幽素。倚銀屏、春寬夢窄，斷紅溼、歌紈金縷。暝堤空，輕把斜陽，總還鷗鷺。幽蘭旋老，杜若還生，水鄉尚寄旅。別後訪、六橋無信，事往花委，瘞玉埋香，幾番風雨。長波妒盼，遙山羞黛，漁燈分影春江宿，記當時、短楫桃根渡。青樓彷佛，臨分敗壁題詩，淚墨慘澹塵土。危亭望極，草色天涯，吹鬢侵半苧。暗點檢、離痕歡唾，尚染鮫綃，嚲鳳迷歸，破鸞慵舞。殷勤待寫，書中長恨，藍霞遼海沈過雁，漫相思、彈入哀箏柱。傷心千里江南，怨曲重招，斷魂在否。
鶯啼序
作者：吳文英（宋）

橫塘棹穿豔錦，引鴛鴦弄水。斷霞晚、笑折花歸，紺紗低護燈蕊。潤玉瘦、冰輕倦浴，斜拖鳳股盤雲墜。聽銀床聲細。梧桐漸攪涼思。窗隙流光，冉冉迅羽，訴空粱燕子。誤驚起、風竹敲門，故人還又不至。記琅玕、新詩細掐，早陳跡、香痕纖指。怕因循，羅扇恩疏，又生秋意。西湖舊日，畫舸頻移，嘆幾縈夢寐。霞佩冷，疊瀾不定，麝靄飛雨，乍溼鮫綃，暗盛紅淚。綀單夜共，波心宿處，瓊簫吹月霓裳舞，嚮明朝、未覺花容悴。嫣香易落，回頭澹碧銷煙，鏡空畫羅屏裹。殘蟬度曲，唱徹西園，也感紅怨翠。念省慣、吳宮幽憩。暗柳追涼，曉岸參斜，露零漚起。絲索寸藕，留連歡事。桃笙平展湘浪影，有昭華、穠李冰相倚。如今鬢點悽霜，半篋秋詞，恨盈蠹紙。
天香
作者：吳文英（宋）

珠絡玲瓏，羅囊閒鬥，酥懷暖麝相倚。百和花須，十分風韻，半襲鳳箱重綺。茜垂四角，慵未揭、流蘇春睡。燻度紅薇院落，煙銷畫屏瀋水。溫泉降綃乍試。露華侵、透肌蘭泚。漫省淺溪月夜，暗浮花氣。荀令如今老矣。但未減、韓郎舊風味。遠寄相思，餘燻夢裡。
天香
作者：吳文英（宋）

蟫葉黏霜，蠅苞綴凍，生香遠帶風峭。嶺上寒多，溪頭月冷，北枝瘦、南枝小。玉奴有姊，先佔立、牆陰春早。初試宮黃澹薄，偷分壽陽纖巧。銀燭淚深未曉。酒鍾慳、貯愁多少。記得短亭歸馬，暮衙蜂鬧。豆蔻釵梁恨嫋。但悵望、天涯歲華老。遠信難，吳雲雁杳。
玉漏遲
作者：吳文英（宋）

雁邊風訊小，飛瓊望杳，碧雲先晚。露冷闌干，定怯藕絲冰腕。淨洗浮空片玉，勝花影、春燈相亂。秦鏡滿。素娥未肯，分秋一半。每圓處既良宵，甚此夕偏饒，對歌臨怨。萬里蟬娟，幾許霧屏雲幔。孤免淒涼照水，曉風起、銀河西轉。摩淚眼。瑤臺夢迴人遠。
金盞子
作者：吳文英（宋）

卜築西湖，種翠蘿猶傍，軟紅塵裹。來往載清吟，為偏愛吾廬，畫船頻繁。笑攜雨色晴光，入春明朝市。石橋鎖，煙霞五百名仙，第一人是。臨酒論深意。流光轉、鶯花任亂委。冷然九秋肺腑，應多夢、巖扃冷雲空翠。漱流枕石幽情，寫猗蘭綠綺。專城處，他山小隊登臨，待西風起。
金盞子
作者：吳文英（宋）

賞月梧園，恨廣寒宮樹，曉風搖落。莓砌掃珠塵，空腸斷、燻爐燼銷殘萼。殿秋尚有餘花，鎖煙窗雲幄。新雁又、無端送人江上，短亭初泊。籬角。夢依約。人一笑、惺忪翠袖薄。悠然醉魂喚醒，幽叢畔、悽香霧雨漠漠。晚吹乍顫秋聲，早屏空金雀。明朝想，猶有數點蜂黃，伴我斟酌。
永遇樂
作者：吳文英（宋）

春酌沈沈，晚妝的的，仙夢遊慣。錦漵維舟，青門倚蓋，還被籠鶯喚。裴郎歸後，崔娘沈恨，漫客請傳芳卷。聯題在，頻經翠袖，勝隔紺紗塵幔。桃根杏葉，膠黏緗縹，幾回憑闌人換。峨髻愁雲，蘭香膩粉，都為多情褪。離巾拭淚，徵袍染醉，強作酒朋花伴。留連怕，風姨浪妒，又吹雨斷。
永遇樂
作者：吳文英（宋）

風拂塵徽，雨侵涼榻，才動秋思。緩酒銷更，移燈傍影，淨洗芭蕉耳。銅華滄海，愁霾重嶂，燕北雁南天外。算陰晴，渾似幾番，渭城故人離會。青樓舊日，高歌取醉，喚出玉人梳洗。紅葉流光，蘋花兩鬢，心事成秋水。白凝虛曉，香吹輕燼，倚窗小瓶疏桂。問深宮，姮娥正在，妒雲第幾。
永遇樂
作者：吳文英（宋）

閣雪雲低，卷沙風急，驚雁失序。戶掩寒宵，屏閒冷夢，燈颭唇似語。堪憐窗景，都閒刺繡，但續舊愁一縷。鄰歌散，羅襟印粉，袖溼茜桃紅露。西湖舊日，留連清夜，愛酒幾將花誤。遣襪塵銷，題裙墨黯，天遠吹笙路。吳臺直下，緗梅無限，未放野橋香度。重謀醉，揉香弄影，水清淺處。
玉胡蝶・玉蝴蝶
作者：吳文英（宋）

角斷竿鳴疏點，倦螢透隙，低弄書光。一寸悲秋，生動萬種淒涼。舊衫染、唾凝花碧，別淚想、妝洗蜂黃。楚魂傷。雁汀沙冷，來信微茫。都忘。孤山舊賞，水沈熨露，岸錦宜霜。敗葉題詩，御溝應不到流湘。數客路、又隨淮月，羨故人、還買吳航。兩凝望。滿城風雨，催送重陽。
絳都春
作者：吳文英（宋）

香深霧暖。正人在、錦瑟華年深院。舊日漢宮，分得紅蘭滋吳苑。臨池羞落梅花片。弄水月、初勻妝面。紫煙籠處，雙鸞共跨，洞簫低按。歌管。紅圍翠袖，凍雲外，似覺東風先轉。繡畔晝遲，花底天寬春無限。仙郎驕馬瓊林宴。待捲上、珠簾教看。更傳鶯入新年，寶釵夢燕。
絳都春
作者：吳文英（宋）

羈雲旅雁。斂倦羽、寄樓牆陰年晚。問字翠尊，刻燭紅箋慳曾展。冰灘鳴佩舟如箭。笑烏幘、臨風重岸。傍鄰垂柳，清霜萬縷，送將人遠。吳苑。千金未惜，買新賦、共賞文園詞翰。流水翠微，明月清風平分半。梅深驛路香不斷。萬玉舞、罘罳東畔。料應花底春多，軟紅霧暖。
絳都春
作者：吳文英（宋）

螺屏暖翠。正霧卷暮色，星河浮霽。路幕遞香，街馬衝塵東風細。梅槎凌海橫鰲背。倩穩載、蓬萊雲氣。寶階斜轉，冰峨素影，夜清如水。應記。千秋化鶴，舊華表、認得山川猶是。暗解繡囊，爭擲金錢遊人醉。笙歌曉度晴霞外。又上苑、春生一葦。便教接宴鶯花，萬紅鏡裹。
絳都春
作者：吳文英（宋）

情黏舞線。悵駐馬灞橋，天寒人遠。旋翦露痕，移得春嬌栽瓊苑。流鶯常語煙中怨。恨三月、飛花零亂。豔陽歸後，紅藏翠掩，小坊幽院。誰見。新腔按徹，背燈暗、共倚篔屏蔥茜。繡被夢輕，金屋妝深沈香換。梅花重洗春風面。正溪上、參橫月轉。並禽飛上金沙，瑞香霧暖。
絳都春
作者：吳文英（宋）

南樓墜燕。又燈暈夜涼，疏簾空卷。葉吹暮喧，花露晨晞秋光短。當時明月娉婷伴。悵客路、幽扃俱遠。霧鬟依約，除非照影，鏡空不見。別館。秋娘乍識，似人處、最在雙波凝盼。舊色舊香，閒雨閒雲情終淺。丹青誰畫真真面。便只作、梅花頻看。更愁花變梨霙，又隨夢散。
絳都春
作者：吳文英（宋）

春來雁渚。弄豔冶、又入垂楊如許。困舞瘦腰，啼溼宮黃池塘雨。碧沿蒼蘚雲根路。尚追想、凌波微步。小樓重上，憑誰為唱，舊時金縷。凝佇。煙蘿翠竹，欠羅袖、為倚天寒日暮。強醉梅邊，招得花奴來尊俎。東風須惹春雲住。□莫把、飛瓊吹去。便教移取熏籠，夜溫繡戶。
惜秋華
作者：吳文英（宋）

細響殘蛩，傍燈前、似說深秋懷抱。怕上翠微，傷心亂煙殘照。西湖鏡掩塵沙，翳曉影、秦鬟雲擾。新鴻，喚淒涼、漸入紅萸烏帽。江上故人老。視東籬秀色，依然娟好。晚夢趁、鄰杵斷，乍將愁到。秋娘淚溼黃昏，又滿城、雨輕風小。閒了。看芙蓉、畫船多少。
惜秋華
作者：吳文英（宋）

思渺西風，悵行蹤、浪逐南飛高雁。怯上翠微，危樓更堪憑晚。蓬萊對起幽雲，澹野色山容愁卷。清淺。瞰滄波、靜銜秋痕一線。十載寄吳苑。慣東籬深把，露黃偷翦。移暮影、照越鏡，意銷香斷。秋娥賦得閒情，倚翠尊、小眉初展。深勸。待明朝、醉巾重岸。
惜秋華
作者：吳文英（宋）

露罥蛛絲，小樓陰墮月，秋驚華鬢。宮漏未央，當時鈿釵遺恨。人間夢隔西風，算天上、年華一瞬。相逢，縱相疏、勝卻巫陽無準。和處動涼訊。聽露井梧桐，楚騷成韻。彩雲斷、翠羽散，此情難問。銀河萬古秋聲，但望中、婺星清潤。輕俊。度金針、漫牽方寸。
惜秋華
作者：吳文英（宋）

數日西風，打秋林棗熟，還催人去。瓜果夜深，斜河擬看星度。蔥蔥便倒離尊，悵遇合、雲銷萍聚。留連，有殘蟬韻晚，時歌金縷。綠水暫如許。奈南牆冷落，竹煙槐雨。此去杜曲，已近紫霄尺五。扁舟夜宿吳江，正水佩霓裳無數。眉嫵。問別來、解相思否。
惜秋華
作者：吳文英（宋）

路遠仙城，自王郎去後，芳卿憔悴。錦段鏡空，重鋪步障新綺。凡花瘦不禁秋，幻膩玉、腴紅鮮麗。相攜。試新妝乍畢，交扶輕醉。長記斷橋外。驟玉驄過處，千嬌凝睇。昨夢頓醒，依約舊時眉翠。愁邊暮合碧雲，倩唱入、六么聲裡。風起。舞斜陽、闌干十二。
惜黃花慢
作者：吳文英（宋）

粉靨金裳。映繡屏認得，舊日蕭娘。翠微高處，故人帽底，一年最好，偏是重陽。避春祗怕春不遠，望幽徑、偷理秋妝。殢醉鄉。寸心似翦，飄蕩愁觴。潮腮笑入清霜。鬥萬花樣巧，深染蜂黃。露痕千點，自憐舊色，寒泉半掬，百感幽香。雁聲不到東籬畔，滿城但、風雨淒涼。最斷腸。夜深怨蝶飛狂。
惜黃花慢
作者：吳文英（宋）

送客吳皋。正試霜夜冷，楓落長橋。望天不盡，背城漸杳，離亭黯黯，恨水迢迢。翠香零落紅衣老，暮愁鎖、殘柳眉梢。念瘦腰。沈郎舊日，曾系蘭橈。仙人鳳咽瓊簫。悵斷魂送遠，九辨難招。醉鬟留盼，小窗翦燭，歌雲載恨，飛上銀霄。素秋不解隨船去，敗紅趁、一葉寒濤。夢翠翹。怨鴻料過南譙。
十二郎・二郎神
作者：吳文英（宋）

素天際水，浪拍碎、凍雲不凝。記曉葉題霜，秋燈吟雨，曾系長橋過艇。又是賓鴻重來後，猛賦得、歸期才定。嗟繡鴨解言，香鱸堪釣，尚廬人境。幽興。爭如共載，越娥妝鏡。念倦客依前，貂裘茸帽，重向淞江照影。酹酒蒼茫，倚歌平遠，亭上玉虹腰冷。迎醉面，暮雪飛花，幾點黛愁山暝。
醉蓬萊
作者：吳文英（宋）

望碧天書斷，寶枕香留，淚痕盈袖。誰識秋娘，比行雲纖瘦。象尺燻爐，翠針金縷，記倚床同繡。月嚲瓊梳，冰銷粉汗，南花燻透。盡是當時，少年清夢，臂約痕深，帕綃紅皺。憑鵲傳音，恨語多輕漏。潤玉留情，沈郎無奈，向柳陰期候。數曲催闌，雙鋪深掩，風環鳴獸。
燭影搖紅
作者：吳文英（宋）

西子西湖，賦情合載鴟夷棹。斷橋直去是孤山，應為梅花到。幾度吟昏醉曉。背東風、偷閒鬥草。亂鴉啼後，解佩歸來，春懷多少。千里蟬娟，茂園今夜同清照。櫻脂茸唾聽吟詩，爭似還家好。暱暱西窗語笑。鳳雲深、瓊簫縹緲。顧春如舊，柳帶同心，花枝壓帽。
燭影搖紅
作者：吳文英（宋）

新月侵階，彩雲林外笙簫透。銀臺雙引繞花行，紅墜香沾袖。不管籤聲轉漏。更明朝、棋消永晝。靜中閒看，倦羽飛還，遊雲出岫。隨處春光，翠陰那隻西湖柳。去年溪上牡丹時，還試長安酒。都把愁懷抖擻。笑流鶯、啼春漫漫瘦。曉風惡盡，妒雪寒銷，青梅如豆。
燭影搖紅
作者：吳文英（宋）

飛盡西園，晚秋卻勝春天氣。霜花開盡錦屏空，紅葉新裝綴。時放清杯泛水。暗淒涼、東風舊事。夜吟不絕，松影闌干，月籠寒翠。莫唱陽關，但憑彩袖歌千歲。秋星入夢隔明朝，十載吳宮會。一棹回潮度葦。正西窗、燈花報喜。柳蠻櫻素，試酒爭憐，不教不醉。
感皇恩
作者：臧餘慶（宋）

訊息近春來，東風還又。先借椒盤勸金斗。坐間和氣，壓盡一番梅柳。掖庭頻寓直，君恩厚。天祐兩宮，南山齊壽。況有仙丹在公手。論功醫國，合在藥王之右。不妨千歲飲，長生酒。
感皇恩
作者：臧餘慶（宋）

南嶽有真仙，人間祥瑞。酒量詩豪世無比。晚年林下，做個清閒活計。誚如千歲鶴，巢雲際。此日大家，廣排筵會。酒勸千鍾莫辭醉。昔時彭祖，壽年八百餘歲。十分才一分，那裡暨。
感皇恩
作者：臧餘慶（宋）

交廣出沉香，路遙難致。何況卑人更不易。壽星香帕，我又幾曾識置。有般祝壽底，忒忔戲。剪下一張，池州表紙。拈得輕圓更滑膩。五雙紙拈，管打十個噴嚏。□□□□兒，一百歲。
鷓鴣天
作者：胡於（宋）

去日清霜菊滿叢。歸來高柳絮纏空。長驅萬里山收瘴，徑度層波海不風。陰德遍，嶺西東。天教慈母壽無窮。遙知今夕稱觴處，衣彩還將衣繡同。
鷓鴣天
作者：胡於（宋）

阿母蟠桃下記春。長沙星裡壽星明。金花羅紙新裁詔，具葉傍行別綬經。同龍子，祝龜齡。天教二老鬢長青。明年今日稱觴處，更有孫枝滿謝庭。
鷓鴣天
作者：胡於（宋）

楚楚吾家千里駒。老人心事正開渠。風流不減庭前玉，愛惜真如掌上珠。紆綠綬，薦方壺。老人沉醉弟兄扶。問將何物為兒壽，付與家傳萬卷書。
鷓鴣天
作者：胡於（宋）

嫋嫋薰風響珮環。廣寒仙子跨清鸞。誰教瑞世儀周間，自賦多才繼小山。鈴閣靜，畫堂閒。袞衣象服鎮團欒。年年此日稱觴處，留待菖蒲駐玉顏。
鷓鴣天
作者：申國章（宋）

十載分符衣繡衣。裳陰處處浙東西。政成已可書銀筆，詞鹿仍堪付雪兒。春未半，日方遲。御溝金嫋柳如絲。鳳池留得梅花住，欲與先生薦壽卮。
鷓鴣天
作者：陳日章（宋）

內樂清虛息萬緣。逍遙真是地行仙。徙他玉帶金魚貴，聽我綸巾羽扇便。傾九醞，祝長年。休辭瀲灩十分舡。來年此日稱觴處，定有重孫戲膝前。
鷓鴣天
作者：李景良（宋）

清曉祥雲繞碧天。老人星忽下南躔。庭蘭共酌長生酒，持上華堂彩侍前。開綺席，舞朱顏。輕紅蓮葉薦金盤。沉香小院渾先暑，更有杯傳數百年。
鷓鴣天
作者：張思濟（宋）

衣潤紅綃梅欲黃。幾年歡意屬華堂。紅顏阿母逢佔虺，班鬢兒童盡舉觴。麟作脯，玉為漿。從今三萬六千場。桑麻休說桑田變，自是經門日月長。
減字木蘭花
作者：李夫人（宋）

幕天席地。瑞腦香濃笙歌沸。白紵衣輕。鵷髮霜髯照座明。輕簪小珥。卻是人間真富貴。好著丹青。畫與人間作壽星。
蝶戀花
作者：李夫人（宋）

急鼓疏鐘聲報曉，樓上今朝，捲起重簾早。環珮珊珊香嫋嫋。塵埃不到如蓬島。何用珠璣相映照。韻勝形清，自有天然好。莫向尊前辭醉倒。松枝鶴骨偏宜老。
瑞鷓鴣
作者：李夫人（宋）

新晴庭院暑風輕。瑞氣朝來特地清。霞帔羽衣筠竹杖，萱堂真有壽星明。自來忠孝傳家世，所以芝蘭滿戶庭。簪笏成行稱壽處，老來皆已鬢星星。
望海潮
作者：張藻（宋）

露零金井，塵清玉宇，雙蓂呈瑞新秋。佳氣鬱蔥，祥煙繚繞，玉門初誕風流。賓客競回眸。慶虎頭食肉，燕頷封侯。骨相非凡，便宜談笑上瀛洲。青衫莫歡淹留。有兒孫蘭玉，不負箕裘。蓮幕向來，花城今日，不妨小試良籌。名姓在金甌。看佩珂鳴玉，促侍宸旒。直待功成名遂，歸作赤松遊。
虞美人
作者：胡文卿（宋）

樞庭喜慶生辰到。仙伯離蓬島。魯臺雲物正呈祥。線繡工夫從此、日添長。滿斟綠醑深深勸。歲歲長相見。蟠桃結子幾番紅。笑賞清歌聲調、葉黃鍾。
虞美人
作者：胡文卿（宋）

香菸繞遍蘭堂宴。香鴨珠簾卷。香風轉後送韶音。香醞佳筵今日、慶佳辰。香山燒盡禽飛放。香袖佳人唱。香醪滿滿十分斟。香信傳時延壽、保千春。
虞美人
作者：胡文卿（宋）

壽香菸篆金爐細。壽酒邀賓至。壽筵兩畔列紅妝。壽曲仙音一品、舞霓裳。壽星高掛生祥瑞。壽祝長生意。壽杯滿勸慶遐齡。壽比南山松柏、永長春。
虞美人
作者：胡文卿（宋）

香雲佳氣交盤結。又慶生申節，滿堂簪紱奉霞觴。瑞應臺躔南極、見光芒。心田積累陰功足。來受人天福。從今幾度見河清。笑傲壺中日月、鎮長春。
虞美人
作者：胡文卿（宋）

昨霄南極星光現。今日開華宴。朱顏翠鬢佔春多。且向博山香嫋、卷金荷。龜遊鶴舞千年壽。更酌千鍾酒。滿庭佳客捧殷勤。此日蒲菊新綠、甕頭春。
阮郎歸
作者：胡文卿（宋）

良辰佳景列華筵。笙歌奏管絃。位居榮顯子孫賢。功名事雙全。慶祝壽，拜尊前。重重福祿堅。願如彭祖壽齊年。金盃勸壽仙。
阮郎歸
作者：胡文卿（宋）

謝娘詩禮有家風。吹窗清晝同。笑言偕老與梁鴻。閨門喜氣融。來月殿，下珠宮。人間春意濃。一尊仙醞祝芳叢。蟠桃千歲紅。
阮郎歸
作者：胡文卿（宋）

薰風吹盡不多雲。曉天如水清。哦松庭院忽聞笙。簾疏香篆明。蘭玉盛，鳳和鳴。家聲留漢庭。狨鞍長傍九重城。年年雙鬢青。
蝶戀花
作者：楊道居（宋）

氣稟五行天與秀。瑞見樞延，況是黃鍾奏。日影量來添午晝。柳梅訊息年時侯。紅粉吹香簾幕透。深院笙歌，勸飲金鍾酒。樂事賞心千歲有。黑頭人做三公有。
蘇幕遮
作者：史佐堯（宋）

柳垂金，梅褪玉。昴宿呈祥，符應生公族。蓋世功名誇九牧。黼袞褒揚，慶閥輝南北。賜宮醪，分篤耨。天與長生，謾把仙椿祝。好繼平陽騰茂躅。富貴千秋，飲聽瑤池曲。
滿庭芳
作者：徐去非（宋）

鳳曆書元，龜圖畫泰，瑞蓂兩兩初開。舞風仙子，飛雪擁春來。平蕩人間險穢，端為你沒點塵埃。清明世，冰輝太潔，鷗鷺莫驚猜。兒孫，同勸壽，桃添西閬，蘭繞南陔。看瓊玉妝成，萬瓦樓臺。飄灑風流酥滿盞，渾疑醉，月影蓬萊。從今去，詩高未老，點化盡多才。
錦被堆
作者：徐去非（宋）

一種兩容儀，紅共白、交映南枝。紫霞仙指冰翁語，花如醉玉，香同臭雪，別樣風姿。相守歲寒期。春造化、密與天知。羞將脂粉隈桃李，獨先結實，還同戴勝，歸宴瑤池。
卷珠簾・蝶戀花
作者：徐去非（宋）

祥景飛光袞繡。流慶崑臺，自是神仙胄。誰遣陽和放春透。化工重入丹青手。雲箏錦瑟爭為壽。玉帶金魚，共願人長久。偷取蟠桃薦芳酒，更看南極星朝鬥。
點絳唇
作者：舒大成（宋）

祝壽筵開，華堂深映花如繡。瑞煙噴獸。簾幕香風透。一點臺星，化作人間秀。韶音奏。兩行紅袖。爭勸長生酒。
臨江仙
作者：賈少卿（宋）

月寺星軺塵夢斷，如今平地仙人。煙霞捲起舊精神。焚香金鸞鷟，書奏玉麒麟。聞道楓宸求侍從，看慶命重新。且將風月剩酧身。樽中長有酒，花下不辜春。
江城子
作者：陸漢廣（宋）

綠鶯庭院燕鶯啼。繡簾垂。瑞煙霏。一片笙簫，聲過彩雲低。疑是蕊宮仙子降，翻玉袖，舞瑤姬。冰姿玉質自清奇。看孫枝。列班衣。畫鼓新歌，喜映兩疏眉。袖裡蟠桃花露溼，應不惜，醉金卮。
臨江仙
作者：王阜民（宋）

家法從來師靜治，趙張高掩前蹤。清才八斗繼宗風。年年正月尾，桃李滿城中。已把長江成九醞，請將太白浮公。更移春檻向房櫳。有花雖解語，莫負錦薰籠。
感皇恩
作者：霍安人（宋）

十月小春天，梅飄香細。九葉堯蓂已呈瑞。壽陽仙子，暫降羽衣環珮。林間風味，別人難比。齊眉共慶，勸聲鼎沸。有子知書繼家世。兼金五福，行被君恩寵賁。願祈龜鶴算，千千歲。
醉蓬萊
作者：霍安人（宋）

正朱明時侯，院宇清和，慶逢佳節。夢應熊羆，堯蓂翻三葉，羅綺如雲，壽杯爭勸，競起歌新闋。瑞氣氤氳，祥雲繚繞，玉爐頻爇。溪室封功，幾多勳業，首冠今朝，一時英傑。得配侯門，豈不慚疏拙。綵鳳和鳴，早膺榮擢。增盛斑衣列。福祿無窮，年過衛武，輝光閥閱。
滿庭芳
作者：霍安人（宋）

桐葉霜乾，蘆花風軟，曉來一色新秋。碧光無際，良夜月明樓。瑞應長庚入夢，鍾奇秀、特產賢侯。堪誇處，雄姿英發，連箭射雙鵰。回頭。思往事，皂囊三進，豪氣衝牛。記前回鳳詔，空下南洲。冷笑浮雲墜甑，鱸魚美、歸老扁舟。祝君壽，青山不盡，綠水自悠悠。
瑞鶴仙
作者：希叟（宋）

燕堂秋未老。正木犀香散，芙蓉紅小。門闌瑞煙繞。望銀河月暗，壽星偏照。碧霞道要。有真人、親傳最妙。況桃源舊約，重尋鬢髮，勝如年少。縹緲。六銖衣降，九轉丹成，五雲齊到。十洲三島。神仙路，終須到。對芝蘭玉樹，寶杯交勸，何惜玉山醉倒。看乘鸞跨鶴，歸來洞天未曉。
水調歌頭
作者：沈元實（宋）

金關五雲裡，玉座太微間。凌虛新就燕間，宣喚侍臣班。丹扆坐移前席，禁漏聲傳高閣，喜氣滿龍顏。天語眷疇昔，政路穩躋攀。酒如澠，香嫋穗，壽南山。橙黃桔綠，樽前輝映菊花團。清曉涼風凝露，晴晝秋光滿院，歲歲奉君。待看雲臺畫，榮觀侈人寰。
滿江紅
作者：遊子蒙（宋）

春玉蒼山，屏星暖、佳辰難得。看柳眼梅金，全似海沂春色。和氣歡聲俄爾許，祥煙瑞靄今何夕。是風流、儒雅黑頭公，懸弧日。福不盡，貴無敵。願歲歲，見華席。捧霞觴稱壽，壽如南極。見說蟠桃花正發，柔風暖日瑤池碧。待他年、結子欲成時，留君摘。
滿江紅
作者：遊子蒙（宋）

雪塢霜林，一夜報、春歸訊息。看是處、春回柳眼，粉勻梅額。和氣已欣回北陸，壽星更喜明南極。問四井、節物奉誰歡，遼東客。熊夢旦，非常日。珠履鬧，金釵密。指雙溪千頃，共斟瓊液。不用殷勤千歲祝，姓名已上神仙籍。但時從、王母借蟠桃，躬親摘。
清平樂
作者：賈逋（宋）

薰梅染柳。借得東君手。柳色梅香到樽前，攄寫才華八斗。當年占夢佳辰。今年樂事尤新。日侍玉皇香案，鈞天日月常春。
蝶戀花
作者：吳文若（宋）

玉宇生涼秋恰半。月到今霄，分外清光滿。兔魄呈祥冰�昀謾�廣寒仙子生華旦。聰慧風流天與擅，淑質冰婆，本是飛瓊伴。□領綵衣椿祝勸。蟠桃待熟瑤池宴。
滿庭芳
作者：去非（宋）

龍角輝春，蛾春驚曉，夢闌金翠屏開。異芬薰室，風送蕊仙來。玉女擎香沐浴，人間世、洗徹凡埃。梅開後，留花醞染，清味俗難猜。東君，尤雅愛，傳香芳畹，香發庭陔。寧馨滿尊前，喜奏瑤臺。便好紐為佩王，瀛洲路、同賞蓬萊。蟠桃宴，從今曼倩，三騁奇材。
南鄉子
作者：潘熊飛（宋）

十日後重陽。甘菊階前滿意黃。生日無錢留賀客，何妨。尚有兒曹理壽觴。雙鬢已滄浪。休問金門與玉堂。二仲相期三徑在，徜徉。何用功成似子房。
水調歌頭
作者：黃庭佐（宋）

露著桂枝曉，霜護菊籬秋。無塵玉宇南極，一點瑞光浮。崧嶽精英瑞世，河洛圖書寓直，琳館奉宸遊。獨袖功名手，誰與復神州。帶垂金，頭尚黑，紫綺裘。年年今日，靈壽扶出富民侯。應為娉婷一笑，爛醉葡萄新熟，明月滿西樓。西北雨峰峙，端與壽山侔。
失調名
作者：趙□（宋）

寸心千里。
失調名
作者：吳氏3（宋）

剪新幡兒，斜插真珠髻。
南鄉子
作者：吳氏3（宋）

樓臺裡，春風淡蕩。
南鄉子
作者：吳氏3（宋）

乍卷珠簾新燕入。
多麗
作者：吳氏3（宋）

幾聲天外歸鴻。
漁家傲
作者：吳氏3（宋）

鶗鴂一聲初報曉。
漁家傲
作者：黃裳（宋）

汗漫金華寒委地。火雲散盡奇峰勢。紈扇團圓休與比。猶可喜。恩情不怕涼飆至。夢冷魂高何處寄。琉璃砌上籠人睡。逃暑廣寒宮似水。緣有累。乘風卻下人間世。
漁家傲
作者：黃裳（宋）

人在月中宵漢遠。仙槎乘得秋風便。寒信已歸砧上練。衣未翦。疏窗空引相思怨。須信嬋娟尤有戀。輕飛葉上清光轉。寒菊枝頭籠婉孌。人初宴。新妝更學鉛華淺。
漁家傲
作者：黃裳（宋）

三月秋光今夜半。一年人愛今回滿。莫放笙歌容易散。須同玩。姮娥解笑人無伴。抱盡金精來碧漢。醉吟莫作尋常看。已過中天歡未斷。還同嘆。時情已嚮明朝換。
驀山溪
作者：葛勝仲（宋）

出門西笑。千里長安道。不用引離聲，便登榮、十洲三島。畫船珠箔，蘋末水風涼，隨柳岸，楚臺人，景與人俱好。應嗟見晚，玉殿生清曉。正是妙年時，步承明、謀身須早。軺車膚使，新逐凱歌回，恩紼重，綵衣輕，嘉慶知多少。
西江月
作者：葛勝仲（宋）

豔曲醉歌金縷，朱門高聳銅環。中天樓觀共躋攀。飛絮落花春晚。低映綠陰朱戶，斜拖素練滄灣。銀鉤華榜五雲間。奕奕蛟龍字綰。
西江月
作者：葛勝仲（宋）

靺鞨斜紅帶柳，琉璃漲綠平橋。人在花月見新妖。不數江南蘇小。恨寄飛花蔌蔌，情隨流水迢迢。鯉魚風送木蘭橈。回棹荒雞報曉。
西江月
作者：葛勝仲（宋）

清樾已生晝寂，孤花尚表春餘。象床筠簟燕堂虛。初過晚涼微雨。圭璧新來北苑，鱸魚未減東吳。捧觴紅袖透香膚。不浥翔龍煙縷。
西江月
作者：葛勝仲（宋）

瑞獸香雲輕嫋，華堂繡幕低垂。人生七十尚為稀。況是釣璜新歲。登俎青梅的皪，明闌紅藥芳菲。天教眉壽過期頤。常對風光沈醉。
浣溪沙
作者：葛勝仲（宋）

樓子包金照眼新。香根猶帶廣陵塵。翻階不羨掖垣春。不分與花為近侍，難甘溱洧贈閒人。如羞如怨獨含顰。
虞美人
作者：葛勝仲（宋）

三年曾不窺園樹。辛苦螢窗暮。怪來文譽滿清時。柿葉書殘猶自、日臨池。春秋新學卑繁露。黃卷聊堪語。家人不用寄龜詩。行看昇平樓外、化龍歸。
虞美人
作者：葛勝仲（宋）

一輪丹桂窅窊樹。光景疑非暮。天公著意在茲時。掃盡微雲點綴、展清池。樽前金奏無晨露。只有君房語。驪駒客莫賦歸詩。東道留連應賦、不庸歸。
瑞鷓鴣
作者：葛勝仲（宋）

火雲欲避金風至。秀氣充閭初降瑞。去家丁令卻歸來，還燕懸弧當日地。金章紫綬身榮貴。壽福天儲昌又熾。怪來一歲四遷官，還過當生元太歲。
鵲橋仙
作者：葛勝仲（宋）

鵲橋仙偶，天津輕渡，卻笑嫦娥孤皎。平時五夜似經年，問何事、今宵便曉。雲車將駕，神夫留戀，更吐心期多少。支機休浪與閒人，莫倚賴、芳心素巧。
江城子
作者：葛勝仲（宋）

浮家重過水晶宮。五年中。事何窮。無恙山溪，鬟影落青銅。欲向舊遊尋舊事，雲散彩，水流東。苔花向我似情鍾。舞霜風。雪濛濛。應怪史君，顏鬢便衰翁。賴是尋芳無素約，端不恨，綠陰重。
江城子
作者：葛勝仲（宋）

飛身疑到廣寒宮。玉花中。興何窮。酒貴旗亭，誰是惜青銅。飄瞥三無真妙絕，銀萬里，失西東。草堂紅蠟暖歌鍾。捲簾風。賞空濛。豐頰修眉，鶴氅擁仙翁。欲作氍毹花底客，清漏永，禁城重。
蝶戀花
作者：葛勝仲（宋）

安石榴花濃綠映。解慍風輕，乍改朱明令。袞繡元臣門戶盛。童孫此日懸弧慶。夜宴華堂添酒興。□□除書，遠帶天香剩。欲浥苕波供續命。不須龍護江心鏡。
南鄉子
作者：葛勝仲（宋）

晴日亂雲收。人在蘋香柳惲洲。溪上清風樓上醉，颼颼。共折黃花插滿頭。佳客獻還酬。不負山城九日秋。苕碧下青供酩酊，休休。楚客當年浪自愁。
南鄉子
作者：葛勝仲（宋）

拂檻曉雲鮮。銷暑樓危竦半天。曾是攜賓當薦九，開筵。度水縈山奏管絃。黃菊映華顛。千騎重來已六年。樓下東流當日水，依然。更對周旋舊七賢。
減字木蘭花
作者：葛勝仲（宋）

葛山仙隱。尚有餘膏留舊鼎。十里梅花。夾道爭看袞繡華。人間妙麗。並侍黃扉開國貴。僻壤孤芳。羞澀尊前不敢香。
臨江仙
作者：葛勝仲（宋）

倦客身同舟不繫，輕帆來訪儒仙。春風元巳豔陽天。夭桃芳散錦，高柳欲飛綿。千古海昌佳絕地，雙鳧暫此留連。通宵娛客破芳尊。蘭亭修禊事，梓澤醉名園。
臨江仙
作者：葛勝仲（宋）

寶觀岧嶢飛雉堞，登臨恍欲昇仙。野桃官柳襯吳天。春風寒食夜，遺恨在封綿。聞道東溟才二里，銀濤直與天連。憑誰都捲入芳尊。賦歸歡靖節，消渴解文園。
減字木蘭花
作者：葛勝仲（宋）

辛勤場屋。未遇知音甘陸陸。詔錄遺忠。一札天書下九重。鵝城初命。此去青雲應漸近。解褐恩新。今歲吾家第四人。
減字木蘭花
作者：葛勝仲（宋）

杏花零亂。擬把百觚來判斷。病臥漳濱。不見枝頭鬧小春。吾衰老矣。一醉花前猶不遂。情緒厭厭。虛度韶光又一年。
虞美人
作者：葛勝仲（宋）

嚴陵灘畔香醪好。遮莫東方曉。春風盎盎如寒肌。人道霜濃臘月、我還疑。紅爐火熱香圍坐。梅蕊迎春破。一聲清唱解人頤。人道牢愁千斛、我誰知。
鷓鴣天
作者：葛勝仲（宋）

玉琯還飛換歲灰。定山新棹酒船回。年時梁燕雙雙在，肯為人愁便不來。衰意緒，病情懷。玉山今夜為誰頹。年時梅蕊垂垂破，肯為人愁便不開。
西江月
作者：葛勝仲（宋）

萬卷舊推鴻博，一官且慰蹉跎。昇平樓下賜危科。曾對顒昂黼坐。燕頷從來骨貴，鸞棲尚屈才多。今宵且共入無何。定遠功名么麼。
浪淘沙
作者：葛勝仲（宋）

我愛菊花枝。浥露偏宜。旋移佳種一年期。照眼黃金三徑爛，可但東籬。秋老摘花吹。敢恨開遲。只愁一夜便香衰。待插滿頭年大也，且泛芳卮。
鷓鴣天
作者：葛勝仲（宋）

黃菊鮮鮮帶露濃。小園開遍度香風。自篘玉醞酬秋色，旋洗霜須對晚叢。香在手，莫匆匆。尋芳今夜有人同。黃金委地新收得，莫道山翁到底窮。
鷓鴣天
作者：葛勝仲（宋）

采采黃花鵠彩濃。吹開一夜為霜風。已邀騷客陶元亮，不用歌妓盛小叢。秋易老，莫匆匆。齊山高興古今同。欲知此地花多少，一眼金英望不窮。
木蘭花・玉樓春
作者：葛勝仲（宋）

談圍曾蔽青綾帳。林下中年敦素尚。煙波偶趁一帆風，卻鎖雲扃來就養。自從悟得空無相。身把虛空來作樣。大千沙界抹為塵，未比無生真壽量。
醉花陰
作者：葛勝仲（宋）

東皇已有來歸耗。十里青山道。凍櫱萬株梅，一夜妝成，似趁鳴雞早。年時清賞曾同到。先仗遊蜂報。抖擻舊心情，一笑酬春，不羨和羹詔。
浣溪沙
作者：葛勝仲（宋）

東閣郎官巧寫真。西湖處士妙傳神。嫣然一笑臘前春。鬥好雖無冰骨女，相宜幸是雪髯人。且煩疏影入清尊。
浣溪沙
作者：葛勝仲（宋）

盤裡明珠芡實香。尊前堆雪膾絲長。何妨羌管奏伊涼。翠葆重生無復日，白波不釂有如江。壁間醉墨任淋浪。
臨江仙
作者：葛勝仲（宋）

二月風光濃似酒，小樓新溼青紅。碧琉璃色映群峰。更攜金鑿落，來賞錦薰籠。調客舊留□月旦，此花清軟纖穠。未饒蘭蕙轉光風。赤闌呈雅豔，翠幕護芳叢。
臨江仙
作者：葛勝仲（宋）

雪壁歌詞題尚溼，春風又見輕紅。一枝斜插映頭峰。不辭連夜賞，銀燭透紗籠。白髮欺人今老矣，尊前羞見繁穠。清香尤嫪虎溪風。海棠須避席，佳種謾蠶叢。
浣溪沙
作者：葛勝仲（宋）

一夜狂風盡海棠。此花天遣殿群芳。芝蘭百濯見真香。勸客淋浪燈底韻，惱人魂夢枕邊囊。一枝插不□□□。
鵲橋仙
作者：葛勝仲（宋）

涼飆破暑，清歌縈坐，缺月稀星庭戶。瓜華草草具杯盤，喜共浥、初筵零露。天孫東處，牽牛西望，勸汝一杯清醑。精靈何必待秋通，為一洗、朦朧今古。
臨江仙
作者：葛勝仲（宋）

檻外奇葩江外種，嬌春未減酲紅。畫樓晴日斂雲峰。佛香來海岸，蜀錦薦燈籠。今夜那憂殺風景，酒花來鬥妖濃。江梅冷淡避春風。明朝來縱賞，應醉綺羅叢。
蝶戀花
作者：葛勝仲（宋）

二月春遊須爛漫。秉燭看花，只為晨曦短。高舉蠟薪通夕看。紅光萬丈騰天半。寄語平時遊冶伴。不負分陰，勝事輸今段。燈火休催歸小院。殷勤更照桃花面。
蝶戀花
作者：葛勝仲（宋）

只恐深夜花睡去。火照紅妝，滿意留賓住。鳳燭千枝花四顧。消愁更待尋何處。漢苑紅光非浪語。棲靜亭前，都是珊瑚樹。便請催尊鳴釂鼓。明朝風惡飄紅雨。
蝶戀花
作者：葛勝仲（宋）

百紫千紅今爛熳。舉燭輝花，莫厭燒令短。酒裡逢花須細看。人生誰似英雄半。安得紅顏為老伴。妙舞花前，楊柳誇身段。已倒玉山回竹院。清香不斷風吹面。
蝶戀花
作者：葛勝仲（宋）

已過春分春欲去。千炬花間，作意留春住。一曲清歌無誤顧。繞樑餘韻歸何處。盡日勸春春不語。紅氣蒸霞，且看桃千樹。才子霏談更五鼓。剩看走筆揮風雨。
浪淘沙
作者：葛勝仲（宋）

又見菊花新。色淺香勻。老人衰病臥漳濱。雖是無聊仍止酒，幸有嘉賓。不用怨蕭辰。不似芳春。請看金蕊照金尊。今夜花前須醉倒，直到黎明。
浪淘沙
作者：葛勝仲（宋）

歌闋鬥清新。檀板初勻。畫堂新築太湖濱。好是黃花開應候，聊宴親賓。上客即逢辰。況是青春。上林開宴錫堯尊。今夜素娥真解事，偏向人明。
浪淘沙
作者：葛勝仲（宋）

娛老小亭新。丹堊初勻。萬枝金菊繞溪濱。折向華堂遮醉眼，聊用娛賓。紅燭夜香辰。廣坐生春。月波新釀入芳尊。好向花前拚爛醉，不負承明。
南鄉子
作者：葛勝仲（宋）

秋水瑩精神。靖節先生太逼真。談麈生風霏玉屑，津津。爽氣泠然欲侵人。一座盡生春。滿引瓊觴已半醺。更把黃花壽彭祖，盈盈。數闋新聲又遏雲。
虞美人
作者：葛勝仲（宋）

靈山法會何曾散。此地神光滿。丁公潭下百雷霆。疑是銀河挽下、一齊傾。高橋飛觀連雲起。檻外驚湍水。大磯才過小磯來。應有天孫靈馭、月中回。
臨江仙
作者：米友仁（宋）

昨夜扁舟沙外艤，淮山微雨初晴。斷雲飛過月還明。一天風露重，人在玉壺清。水際不知何許是，遙林□辨微青。醉迷歸夢強□凌。誰言東去雁，解寄此時情。
小重山
作者：米友仁（宋）

醉倚朱闌一解衣。碧雲迷望眼，斷虹低。近來休說頻寬圍。人千里，還是燕雙飛。深院日初遲。綺窗簾幕靜，恨生眉。不堪虛度是花時。鴻來速，爭解寄相思。
減字木蘭花
作者：米友仁（宋）

柳塘微雨。兩兩飛鷗來複去。倚遍重闌。人在碧雲山外山。一春離怨。日照綺窗長几線。酒病情魔。兩事春來無奈何。
點絳唇
作者：米友仁（宋）

浩渺湖天，酒浮黃菊攜佳侶。澹煙疏雨。去魯方懷土。傾蓋相逢，引滿哦奇語。山圍處。兕觥頻舉。不醉君無去。
漁家傲
作者：米友仁（宋）

從古荊溪名勝地。溪光萬頃琉璃翠。極望荷花三十里。香噴鼻。我舟日在花間艤。向晚餘霞收散綺。遙山抹黛天如水。滿引一尊明月裡。微風起。蕭然真在華胥氏。
阮郎歸
作者：米友仁（宋）

小舟載酒向平湖。新涼生曉初。亂山煙外有還無。王維真畫圖。風遽起，動襟裾。雨來荷濺珠。一尊相對喜君俱。醉歸紅袖扶。
臨江仙
作者：米友仁（宋）

一曲陽關腸斷處，臨風慘對離尊。紅妝揭調十分斟。古來多聚散，正似嶺頭雲。昨夜晴霄千里月，向人無限多情。娟娟今夜滿虛庭。一帆隨浪去，卻照畫船輕。
宴桃源・如夢令
作者：米友仁（宋）

蝶夢初回栩栩。柳岸幾聲鶯語。蘋末起微風，山外一川煙雨。凝顧。凝顧。人在玉壺深處。
南歌子
作者：米友仁（宋）

遇酒詞先舉，逢山眼暫明。一川風雨縱留人。不道此郎歸興、欲兼程。客久情深□，尋歡恨不能。繩床頓睡夢縱橫。賴□□□□□、□□□。
漁家傲
作者：米友仁（宋）

郊外春和宜散步。百花枝上初凝露。福地神仙多外府。藏奇趣。幽尋歷遍溪邊路。薄宦浮家無定處。萍飄梗泛前人語。與子未須鄉國去。來同住。且看群岫煙中雨。
念奴嬌
作者：米友仁（宋）

九秋氣爽，正溪山雨過，茅簷清暇。籬菊妍英，知是為，佳節重陽開也。色妙香殊，勻浮甌面，俗狀卑金斝。歌狂飲俊，滿簪還更盈把。村外草草杯盤，邊塵不動，欲買應無價。端使晴霄風露冷，雲捲菸收平野。向晚嬋娟，半輪斜照，想見成清夜。玉山頹處，要看猗帽如畫。
臨江仙
作者：米友仁（宋）

寶晉軒窗臨望處，山圍水繞林縈。不堪回首到江城。牆趺圍瓦礫，鷗鷺見人驚。日願太平歸舊裡，更無餘事關情。小營茅舍倚雲汀。四時風月裡，還我醉騰騰。
阮郎歸
作者：米友仁（宋）

碧溪風動滿文漪。雨餘山更奇。淡煙橫處柳行低。鴛鴦來去飛。人似玉，醉如泥。一枝隨鬢猗。夷猶雙槳月平西。幽尋歸路迷。
臨江仙
作者：米友仁（宋）

野外不堪無勝侶，笑談安得君同。四時景物一壺中。醉餘臨望處，遠岫數重重。溪上新荷初出水，花房半弄微紅。曉風蕭爽韻疏鬆。娟娟明月上，人在廣寒宮。
念奴嬌
作者：米友仁（宋）

闌干倚處。戲裁成、彭澤當年奇語。三徑荒涼懷舊裡，我欲扁舟歸去。鳥倦知還，寓形宇內，今已年如許。小窗容膝，要尋情話親侶。郭外粗有西疇，故園松菊，日涉方成趣。流水涓涓千澗上，雲繞奇峰無數。窈窕經丘，風清月了，時看煙中雨。蕭然巾岸，引觴寄傲衡宇。
醉春風
作者：米友仁（宋）

一陽來複群陰往。吾道從今長。萬事莫關情，月夕風前，依舊須豪放。卿雲舒捲浮青嶂。從古書珍賞。滿引唱新詞，春意看看，又到梅梢上。
小重山
作者：米友仁（宋）

雨過風來午暑清。榴花紅照眼，向人明。一枝低映寶釵橫。菖蒲酒，玉碗十分斟。引滿聽新聲。小軒簾半卷，遠山青。幾人閒處見閒情。醒還醉，為趣妙難名。
訴衷情
作者：米友仁（宋）

結廬人境羨陶潛。車馬不來喧。勝處自多真趣，飛鳥日相還。心既遠，地仍偏。見南山。手持菊穎，山氣常佳，欲辨忘言。
白雪
作者：米友仁（宋）

洞天晝永，正中和時候，涼飆初起。羽扇綸巾，雲流處，水繞山重雲委。好雨新晴，綺霞明麗，全是丹青戲。豪攘橫卷，楚天應解深秘。留滯。字學書林，折腰緣為米，無機涉世。投組歸來欣自肆，目仰雲霄醒醉。論少卑之，家聲接武，月旦評吾子。憑高臨望，桂輪徒共千里。
念奴嬌
作者：曾紆（宋）

片帆暮落，正前村梅蕊，愁人如雪。東陌西溪長記得，疏影橫斜時節。六出冰姿，玉人微步，笑裡輕輕折。蘭房沈醉，暗香曾共私竊。回頭萬水千山，一枝重見處，離腸千結。料想臨鸞消瘦損，時把啼紅偷浥。怎得伊來，許多幽恨，共拈青梢說。如今千里，斷魂空對明月。
上林春・一落縈
作者：曾紆（宋）

東苑梅繁，豪健放樂，醉倒花前狂客。靚妝微步，攀條弄粉，凌波遍尋青陌。暗香墮靨。更飄近、霧鬟蟬額。倒金荷、念流光易失，幽姿堪惜。惜花心、未甘鬢白。南枝上、又見尋芳訊息。舊遊回首，前歡如夢，誰知等閒拋擲。稠紅亂蕊，漫開遍、楚江南北。獨銷魂，念誰寄、故園春色。
秋霽
作者：曾紆（宋）

木落山明，暮江碧，樓倚太虛寥廓。素手飛觴，釵頭笑取，金英滿浮桑落。鬢雲慢約。酒紅拂破香腮薄。細細酌。簾外任教、月轉畫闌角。當年快意登臨，異鄉節物，難禁離索。故人遠、凌波何在，惟有殘英共寂寞。愁到斷腸無處著。寄寒香與，憑渠問訊佳時，弄粉吹花，為誰梳掠。
念奴嬌
作者：曾紆（宋）

江城春晚，正海棠臨水，嫣然幽獨。秀色天姿真富貴，何必金盤華屋。月下無人，雨中有淚，絕豔仍清淑。豐肌得酒，嫩紅微透輕縠。曉日霧靄林深，佳人春睡思，朦朧初足。笑出疏籬，端可厭，桃李漫山粗俗。銜子飛來，鴻鵠何在，千里移西蜀。明朝酒醒，亂紅那忍輕觸。
洞仙歌
作者：曾紆（宋）

相如當日，曾奏凌雲賦。落筆縱橫妙風雨。記揚鞭輦路，同醉金明，窮勝賞，不管重城已暮。舊遊如夢覺，零落朋儕，遺墨淋漓尚如故。況神洲北望，今已丘墟，傷白璧、久埋黃土。但空似、靈光巋然存，悵朗月清風，更無玄度。
臨江仙
作者：曾紆（宋）

後院短牆臨綠水，春風急管繁弦。問誰親按小嬋娟。玉堂真學士，琳館地行仙。安得此身來此處，依稀一夢梨園。江南刺使謾垂涎。據鞍腸已斷，何況到尊前。
菩薩蠻
作者：曾紆（宋）

山光冷浸清溪底。溪光直到柴門裡。臥對白蘋洲。猗眠數釣舟。溪山無限好。恨不相逢早。老病獨醒多。如此良夜何。
謁金門
作者：曾紆（宋）

風淅瀝。窗外雪花初積。夢破小窗人寂寂。寒威無處敵。強起飲君涓滴。清淚醉來沾臆。歧路即今多擁隔。弟兄無資訊。
品令
作者：曾紆（宋）

紋漪漲綠。疏靄連孤鶩。一年春事，柳飛輕絮，筍添新竹。寂寞幽花，獨殿小園嫩綠。登臨未足。悵遊子、歸期促。他年清夢千里，猶到城陰溪曲。應有凌波，時為故人凝目。
失調名
作者：秦湛（宋）

藕葉清香勝花氣。
卜算子
作者：秦湛（宋）

春透水波明，寒峭花枝瘦。極目煙中百尺樓，人在樓中否。四和嫋金鳧，雙陸思纖手。擬倩東風浣此情，情更濃於酒。
木蘭花慢
作者：範周（宋）

美蘭堂晝永，晏清暑、晚迎涼。控水檻風簾，千花競擁，一朵偏雙。銀塘。盡傾醉眼，訝湘娥、倦倚兩霓裳。依約凝情鑑裡，並頭宮面高妝。蓮房。露臉盈盈，無語處、恨何長。有翡翠憐紅，鴛鴦妒影，俱斷柔腸。淒涼。芰荷暮雨，褪嬌紅、換紫結秋房。堪把丹青對寫，鳳池歸去攜將。
寶鼎現
作者：範周（宋）

夕陽西下，暮靄紅隘，香風羅綺。乘麗景、華燈爭放，濃焰燒空連錦砌。睹皓月、浸嚴城如畫，花影寒籠絳蕊。漸掩映、芙蓉萬頃，迤邐齊開秋水。太守無限行歌意。擁麾幢、光動珠翠。傾萬井、歌臺舞榭，瞻望朱輪駢鼓吹。控寶馬、耀貔貅千騎。銀燭交光數里。似亂簇、寒星萬點，擁入蓬壺影裡。宴閣多才，環豔粉、瑤簪珠履。恐看看、丹詔催奉，宸遊燕侍。便趁早、佔通宵醉。緩引笙歌妓。任畫角、吹老寒梅，月落西樓十二。
秦樓月・憶秦娥
作者：吳則禮（宋）

悵離闋。淮南三度梅花發。梅花發。片帆西去，落英如雪。新秦古塞人華髮。一樽別酒君聽說。君聽說。胡笳徵雁，隴雲沙月。
江樓令
作者：吳則禮（宋）

憑欄試覓紅樓句，聽考考、城頭暮鼓。數騎翩翩度孤戍。盡雕弓白羽。平生正被儒冠誤。待閒看、將軍射虎。朱檻瀟瀟過微雨。送斜陽西去。
虞美人
作者：吳則禮（宋）

真香秀色盈盈女。一笑重陽雨。不應解怯晚叢寒。眼底輕羅小扇、且團團。吳雲楚燕渾依舊。更把金英嗅。鮮鮮未恨出閨遲。自許平生孤韻、與秋期。
虞美人
作者：吳則禮（宋）

夜寒閒倚西樓月。消盡江南雪。東風明日木蘭船。想見陽關聲徹、雁連天。斜斜洲渚溶溶水。端負青春醉。平安小字幾時回。空有暗香疏影、隴頭梅。
虞美人
作者：吳則禮（宋）

從來強作遊秦計。只有貂裘敝。休論範叔十年寒。看取星星種種、坐儒冠。江湖舊日漁竿手。初把黃花酒。且憑洛水送歸船。想見淮南秋盡、水如天。
虞美人
作者：吳則禮（宋）

烏皮白氎西窗暖。種種霜毛短。小春何處有梅花。想見水邊籬落、數枝斜。殊方他日登樓句。好在孤吟處。五年拚落醉魂中。試覓酒壚陳跡、問黃公。
減字木蘭花
作者：吳則禮（宋）

星星素髮。只有鳴笳樓上發。看舞胡姬。帶得平安探騎歸。故人漸老。只與虎頭論墨妙。懷抱難開。快遣披雲一笑來。
減字木蘭花
作者：吳則禮（宋）

梅花未徹。付與團團沙塞月。端欲捐書。去乞君王丈二殳。貂裘錦帽。盤馬不甘青鬢老。底事偏奇。細草平沙看打圍。
減字木蘭花
作者：吳則禮（宋）

河西春晚。獨有柳條來入眼。塞外斜斜。不道欺寒紅杏花。邊笳初發。與喚團團沙塞月。雁響連天。誰倚城頭百尺欄。
八聲甘州
作者：向子諲（宋）

掃長空、萬里靜無雲，飛鏡上天東。欲騎鯨與問，一株丹桂，幾度秋風。取水珠宮貝闕，聊為洗塵容。莫放素娥去，清影方中。玄魄猶餘半壁，便笙篁萬籟，尊俎千峰。況十分端正，更鼓舞衰翁。恨人生、時乎不再，未轉頭、歡事已沈空。多酌我，歲華好處，浩意無窮。
水調歌頭
作者：向子諲（宋）

閏餘有何好，一年兩中秋。補天修月人去，千古想風流。少日南昌幕下，更得洪徐蘇李，快意作清遊。送日眺西嶺，得月上東樓。四十載，兩人在，總白頭。誰知滄海成陸，萍跡落南州。忍問神京何在，幸有薌林秋露，芳氣襲衣裘。斷送餘生事，惟酒可忘憂。
水調歌頭
作者：向子諲（宋）

我生六十四，四度閏中秋。碧天千里如水，明月更如流。照我洛濱詩伯，攜手仙卿廛隱，閬苑與同遊。人醉玉相倚，不肯下瓊樓。薌林老，章江上，幾回頭。剩欲控鶴瀛海，聊下越王州。直入白雲深處，細酌仙人九醞，香霧盡侵裘。共看一笑粲，以寫我心憂。
水調歌頭
作者：向子諲（宋）

飄飄任公子，爽氣欲橫秋。向日攜詩過我，知不是凡流。築室清江西畔，巧佔一川佳處，勝士日追遊。邀我出門去，柱月上新樓。爛銀盤，從樹杪，出雲頭。好是風流從事，同醉入青州。須信人生如幻，七十古來稀有，銷得幾狐裘。誰似薌林老，無喜亦無憂。
洞仙歌
作者：向子諲（宋）

碧天如水，一洗秋容淨。何處飛來大明鏡。誰道斫卻桂，應更光輝，無遺照，瀉出山河倒影。人猶苦餘熱，肺腑生塵，移我超然到三境。問姮娥、緣底事，乃有盈虧，煩玉斧、運風重整。教夜夜、人世十分圓，待拚卻長年，醉了還醒。
滿江紅
作者：向子諲（宋）

雁陣橫空，江楓戰、幾番風雨。天有意、作新秋令，欲鏖殘暑。籬菊巖花俱秀髮，清氛不斷來窗戶。共歡然、一醉得黃香，仍叔度。尊前事，塵中去。拈花問，無人語。薌林顧靈照，笑撫庭樹。試舉似虎頭城太守，想應會得玄玄處。老我來、懶更作淵明，閒情賦。
虞美人
作者：向子諲（宋）

淮陽堂上曾相對。笑把姚黃醉。十年離亂有深憂。白髮蕭蕭同見、渚江秋。履聲細聽知何處。欲上星辰去。清寒初溢暮雲收。更看碧天如水、月如流。
虞美人
作者：向子諲（宋）

銀山堆裡廬山對。舟子愁如醉。笑看五老了無憂。大覺胸中雲夢、氣橫秋。若人到得歸元處。空一齊銷去。直須聞見泯然收。始知大江東注、不曾流。
虞美人
作者：向子諲（宋）

澄江霽月清無對。魯酒何須醉。人憐貧病不堪憂。誰識此心如月、正含秋。再三澇漉方知處。試向波心去。迢迢空劫勿能收。謾道從來天地、與同流。
虞美人
作者：向子諲（宋）

江頭苦被梅花惱。一夜霜須老。誰將冰玉比精神。除是凌風卻月、見天真。情高意遠仍多思。只有人相似。滿城桃李不能春。獨向雪花深處、露花身。
蝶戀花
作者：向子諲（宋）

推上百花如錦繡。水滿池塘，更作濺濺溜。斷送風光惟有酒。苦吟不怕因詩瘦。尋壑經丘長是久。晚晚歸來，稚子柴門候。萬事付之醒夢後。眉頭不為閒愁皺。
蝶戀花
作者：向子諲（宋）

巖桂秋風南埭路。牆外行人，十里香隨步。此是薌林遊戲處。誰知不向根塵住。今日對花非浪語。憶昨明光，早辱君王顧。生怕青蠅輕點汙。思鱸何似思花去。
鷓鴣天
作者：向子諲（宋）

戲彩堂深翠幕張。南颸特地作微涼。葵花向日枝枝似，萱草忘憂日日長。門有慶，福無疆。老人星與酒生光。殷勤更假天吳手，傾瀉西江入壽觴。
鷓鴣天
作者：向子諲（宋）

召埭初逢兩妙年。遙林玉樹倚風前。疏梅影裡春同醉，紅芰香中月一船。長悵恨，短因緣。空餘蝴蝶夢相連。誰知瘴雨蠻煙地，重上襄王玳瑁筵。
鷓鴣天
作者：向子諲（宋）

兩個鴛鴦波上來。一ь楊柳掌中回。已愁共雪因風去，更著繁弦急管催。含淺笑，勸深杯。桃花氣暖眼邊開。司空常見風流慣，輸與山翁醉玉摧。
鷓鴣天
作者：向子諲（宋）

露下風前處處幽。官黃如染翠如流。誰將天上蟾宮樹，散作人間水國秋。香郁鬱，思悠悠。幾年夢魂繞江頭。今朝得到薌林醉，白髮相看萬事休。
鷓鴣天
作者：向子諲（宋）

莫問清江與洛陽。山林總是一般香。兩家地佔西南勝，可是前人例姓楊。石作枕，醉為鄉。藕花菱角滿池塘。雖無中島霓裳奏，獨鶴隨人意自長。
鷓鴣天
作者：向子諲（宋）

紫禁菸花一萬重。鰲山宮闕倚晴空。玉皇端拱彤雲上，人物嬉遊陸海中。星轉鬥，駕回龍。五侯池館醉春風。而今白髮三千丈，愁對寒燈數點紅。